Jeg havde for en del år siden en affære med en gift kvinde. Hun blev gravid, og vi blev enige om, at ingen skulle have at vide, at det var mit barn. Hendes mand blev derfor registreret som far til min datter. Siden har vi set hinanden et par gange om året, og min datter er nu en dejlig, sjov og glad pige på 7 år. Hun ved ikke, at jeg er hendes biologiske far, men tror, jeg er hendes mors ven. Jeg har fortrudt vores aftale, og jeg vil gerne være hendes far og have fast samvær med hende. Hvad kan jeg gøre? Med venlig hilsen
Du kan ikke blive registreret som far til din datter, selv om du kan bevise, at du er hendes biologiske far, for du har ingen mulighed for at anlægge en faderskabssag i Familieretshuset. Det skyldes, at der allerede er en mand, der er registreret som far til pigen, eftersom han er gift med hendes mor. Det afskærer andre mænd fra at få undersøgt faderskabet.